สกู๊ป : ประชาชนขอบคุณรัฐ แจกบัตรสวัสดิการ
ประชาชนในหลายจังหวัดที่ได้รับบัตรสวัสดิการแห่งรัฐ หรือ บัตรผู้มีรายได้น้อยจากรัฐบาล ต่างพอใจและคาดหวังว่าจะนำบัตรนี้ไปใช้ในชีวิตประจำวันให้มีความสะดวกสบายมากขึ้น พร้อมกับขอบคุณรัฐบาลที่เข้ามาช่วยเหลือ 


แถวประชาชนที่ต่อคิวยาว เพื่อรอรับบัตรสวัสดิการแห่งรัฐ ก่อนที่ธนาคารกรุงไทย สาขาข่วงสิงห์ จังหวัดเชียงใหม่ จะเปิดทำการ ถือเป็นภาพการตอบรับที่ดีของประชาชนที่เข้าร่วมโครงการลงทะเบียนเพื่อสวัสดิการแห่งรัฐ ที่รัฐบาลพลเอกประยุทธ์ จันทร์โอชา จัดทำขึ้น เพื่อสำรวจความต้องการของประชาชนผู้มีรายได้น้อย ก่อนจะมีมาตรการให้การช่วยเหลือตรงกับความต้องการเพิ่มมากขึ้น ลดช่องว่างและความเหลือมล้ำของคนในสังคม ซึ่งจะเริ่มดีเดย์ในวันที่ 1 ตุลาคมนี้

นางอัมพร จันทร์ทิพย์ ชาวบ้านป่าตัน จังหวัดเชียงใหม่ เป็นประชาชนอีกคนที่เดินทางมาติดต่อรับบัตรสวัสดิการแห่งรัฐตั้งแต่ 7นาฬิกา เพื่อหวังจะได้บัตรเป็นคนแรก พร้อมยอมรับว่า มีความตื่นเต้นกับการที่จะได้บัตรสวัสดิการ เพื่อนำไปใช้รับการอุดหนุนจากภาครัฐในการช่วยเหลือค่าครองชีพ ซึ่งมีความจำเป็นต่อการดำรงชีวิต จึงอยากขอขอบคุณรัฐบาลที่ให้ตนเองได้มีโอกาสที่จะมีคุณภาพชีวิตที่ดีขึ้น และมีมีกำลังใจดิ้นรนสู้ชีวิตต่อไป


ไม่ต่างจากที่จังหวัดลำปาง ซึ่งมีผู้เข้าหลักเกณฑ์ที่จะได้รับสวัสดิการแห่งรัฐอยู่ถึง 2  แสนคน  โดยประชาชนชนต่างเดินทางทยอยมาเพื่อรับบัตรตั้งแต่ก่อนเวลาทำการของธนาคารเพื่อการเกษตรและสหกรณ์ หรือ ธกส. สาขาอาลัมภาค์ อำเภอเมือง จังหวัดลำปาง เพื่อมาตรวจสอบรายชื่อและรับบัตรคิวอย่างต่อเนื่อง

              

ซึ่งประชาชนที่มารอต่าง บอกว่า สวัสดิการที่ได้รับจากรัฐบาล สามารถแบ่งเบาภาระค่าใช้จ่ายได้อย่างมาก โดยเฉพาะค่าไฟ ค่าน้ำ ค่าเดินทาง เพราะเป็นสิ่งที่มีความจำเป็นต่อการใช้ชีวิตประจำวัน  และเห็นความจริงใจของรัฐบาลที่เห็นความสำคัญของประชาชนผู้มีรายได้น้อย



บัตรสวัสดิการแห่งรัฐ ที่ประชาชนซึ่งผ่านการคัดกรองกว่า 11 ล้านคนจะได้รับ สามารถนำไปใช้เพื่อขอรับสวัสดิการแห่งรัฐ  ในด้านต่างๆ อาทิ  ผู้ที่มีรายได้ต่ำกว่า 3 หมื่นบาทต่อคนต่อปี จะได้รับเงินช่วยเหลือค่าครองชีพ 3 ร้อยบาทต่อคนต่อเดือน

ส่วนผู้ที่มีรายได้สูงกว่า 3 หมื่นบาท จะได้รับเงินช่วยเหลือค่าครองชีพ 2 ร้อยบาทต่อคนต่อเดือน และวงเงินส่วนลดค่าซื้อก๊าซหุงต้มจากร้านค้าที่กระทรวงพลังงานกำหนด 45 บาทต่อคนต่อ 3 เดือน  ลดค่าใช้จ่ายในการเดินทางรถเมล์ ขสมก รถไฟฟ้า 5 ร้อยบาทต่อคนต่อเดือน ซึ่งจะได้เฉพาะประชาชนในพื้นที่กรุงเทพและปริมณฑล // วงเงินค่าโดยสารรถ บขส. 5 ร้อยบาทต่อคนต่อเดือน และ วงเงินค่าโดยสารรถไฟ 5 ร้อยบาทต่อคนต่อเดือน

โดยในพื้นที่จังหวัดกรุงเทพมหานคร สมุทรปราการ นนทบุรี ปทุมธานี สมุทรสาคร นครปฐม และพระนครศรีอยุธยา จะได้รับบัตรสวัสดิการแห่งรัฐ แบบ Hybrid 2 Chips หรือ บัตรแมงมุม ซึ่งรับบัตรได้ในช่วงกลางเดือนตุลาคม

การเริ่มต้นดีเดย์ใช้บัตรสวัสดิการแห่งรัฐ ที่รัฐบาลกำลังขับเคลื่อนและใช้ได้จริงในเดือนตุลาคม ถือเป็นโครงการที่จะยกระดับคุณภาพชีวิตของประชาชนผู้มีรายได้น้อย ลดช่องว่างความเหลื่อมล้ำของคนในสังคม ซึ่งเป็นเป้าหมายสำคัญที่รัฐบาลจะทำให้ประเทศหลุดพ้นจากกับดักที่มีรายได้ปานกลาง จากคุณภาพชีวิตของประชาชนที่สามารถดำรงชีวิตได้ด้วยตัวเอง และอยู่ในสังคมได้อย่างมีศักดิ์ศรี